Hoe om ’n tuis­onder­rig­kur­riku­lum te kiesArgieffoto (Foto: Mihail_fotodeti, Pixabay) Deur Hilda Erasmus, ’n grondslagfasespesialis Jy het dalk al van dag een af geweet dat jy jou kind by die huis wil onderrig, maar in ander gevalle het omstandighede waarskynlik daartoe gelei dat ouers tot dié besluit gekom het. Dikwels bring die kinders so baie huiswerk saam huis toe dat ouers die werk net so wel self met hul kinders by die huis kan doen. Soms kan die leerders nie by die pas hou waarteen die onderwyser werk nie of die leerders word geboelie of bly op plase wat dit moeilik maak om by ’n skool uit te kom. Wat ook al jou rede is, hier is ’n paar aspekte wat jy in ag moet neem as jy ’n kurrikulum vir jou kinders kies: In Suid-Afrika word daar van die Kurrikulum- en Assesseringsbeleidsverklaring (KABV) in staatskole en meeste privaat skole gebruik gemaak. Indien ’n ander kurrikulum gebruik word, kan die kind dalk probleme ervaar om in ’n skool aan te pas indien die ouers besluit om die kind terug skool toe te stuur. Dit gebeur dikwels dat omstandighede verander en dat ouers nie meer self hul kinders tuis kan onderrig nie. Onthou, dis baie belangrik dat die kind by die Provinsiale Departement van Onderwys vir tuisonderrig geregistreer word. Jy het die keuse om na ’n boekwinkel te gaan en boeke vir die regte grade aan te koop of om deur ’n kurrikulumverskaffer te werk. Kurrikulumverskaffers sal die hele pakkie verskaf wat benodig word en teen die tyd dat die kind in graad 10 kom, sal die verskaffer ook die kind by ’n eksamenraad registreer sodat die leerder ’n Nasionale Senior Sertifikaat (aan die einde van graad 12) kan verwerf. ’n Kurrikulumverskaffer vergemaklik die proses vir die ouer. Daar is ook verskaffers wat ’n naverkoopdiens lewer sodat ouers van die kurrikulumverskaffer se akademiese kennis gebruik kan maak om hul vrae te beantwoord. Dit is belangrik om jou kind se leerstyl in ag te neem. Indien jou kind sterker in een vak is en stadiger in ’n ander leer, moet die kurrikulum buigbaar wees om daarby aan te pas. Party kinders leer deur ure agter die boeke te sit, waar ander ’n meer praktiese aanslag verkies. Jy as ouer gaan ook ’n sekere voorkeur hê in die uitleg en manier van aanbieding. Op die ou end is daar nie ’n regte of verkeerde manier nie, jy moet ’n kurrikulum kies wat vir jou en jou kinders gaan werk. Jy kan altyd iets anders probeer as jy nie die eerste keer gekry het waarna jy gesoek het nie. Dit is ook altyd goed om met ander ouers te gesels wat reeds hul kinders by die huis onderrig en by hulle uit te vind wat vir hulle werk. Onthou net dat elkeen ’n unieke behoefte het en dat dit wat vir die een werk, nie noodwendig vir ’n ander een sal werk nie.